Philippus, Dei gracia Francorum rex. Notum facimus universis tam presentibus quam futuris quod nos litteras dilecti consanguinei et fidelis nostri Ymberti de Bellojoco Francie constabularii et Ysabellis, comitisse Joigniaci, ejus uxoris, vidimus in hec verba: A touz cels qui verront et orront ces présentes lettres, nous Humberz de Biaujeu, chevaliers, conestable de France, sires de Montpancier et de Saint-Morise-tire-ou-aille, et Ysabiaus, conestablesse de France, sa fame, salut en nostre seigneur. Nous faisons à savoir à tous présenz et à venir que nous à honorables homes au daien et au chapistre d’Aucuerre avons eschangié et baillié par lou titre de permutation tous nos homes et toutes nos fames, lesquex et lesqueles nous aviens ou poveins ou deviens avoir à Eglini, à Charbui, à Pourrein, et à Apoigni, dont li non sont ci desoz nommez: c’est à savoir à Eglini Guillaume Motin (et 18 autres).... Après à Pourrein, Maire de Pourrein, fil feu Friant; à Charbui, Jehan Prieux; lesquex homes et lesqueles fames nous baillons au diz daien et chapistres, sers et serves de chief et de cors, justisables, exploitables et taillables haut et bas, de condition de main-morte et d’autre condition serve; et baillons Jehan Gallé de tel condition comme il doit estre, avec tout le droit que nous i aviens ou deviens, ou poveins avoir au jour que ceste lettre fu faite. A Apoigni, les anfanz Estiene Lalemant (et 13 autres); lesquex homes et lesqueles fames d’Apoigni desus nommez et leur hoirs, et leur sigances nous bailons au daien et au chapistre, an la condition, an l’estat et es redevances esquex nous les teneeins, sanz riens retenir, et touz les autres homes et toutes les autres fames, lesquex et lesqueles nous aviens ou poviens ou deviens avoir es viles desus dites, et an toutes les autres viles et an toute la terre dou chapistre d’Aucuerre avec toute la progeniée, et la sigance de touz les homes et de toutes les femmes desus diz nommémant et généralmant, si comme il est desus dit, demoranz es viles et an la terre dou chapistre; an tel manière que se aucuns des homes desus nomez que nous baillons pour sers, ou de leur progenies ou de leur ségances s’en aloient fors de la terre dou chapistre des or en avant, li dit daien et chapistres les pourroient suigre comme les leur quelque par que il alesseint. Et leur baillons toutes les droitures corporex et non corporex que nous aviens ou poveins ou deviens etc., avoir es viles et an la terre desus dites: c’est à savoir à Eglini, à Appoigni, à Pourrein, à Charbui et ausit à Lindri et ou finaige et es apertenances de ces viles, et an toute la terre dou demaine de chapistre, et toutes les choses que nous i aviens par héritaige ou par conquest, ou en autre manière, et toutes les rantes, les choses et la partie que nous aviens acquises de noble home monseigneur Droon de Mellot, chevalier, lesquex il avoit, ou povoit ou devoit avoir es viles devant dites, c’est à savoir la mitié de sis muis huit setiers quatre bichez d’avoine à res à la mesure d’Aucuerre, et la mitié de vint et trois solz neuf deniers tornois. Après, nous avons ausit eschangié audiz daien et chapistre une maison assise à Eglini et toute la vigne darriers, ansamble toute la porprise devant et darriers qui furent Jehan Galé et Babelée, sa fame, lesquex choses nous avons acquis de Guillaume de Joigni, escuier, nostre fil Ysabiaus desus dite, sauve à Babelée, fame à celui Jehan, la mitié de l’usfruit de la vigne et de la maison et de la porprise de la dite maison, laquele mitié ladite Babelée, fame Jehan Gale, doit tenir tant comme ele vivra sans plus, et après son déceis doit venir au chapistre devant dit; lesquex choses acquises de Guillaume disoit le chapistre que nous, ne Guillaumes, ne les poveins tenir, ainz les nos covenoit metre hors de nos mains, si come il disoient; derechief nous avons eschangié et baillié par ce meisme échange, audiz daien et chapitre, tous le sauvemant et tous les festaiges de Eglini et les mareschaucies d’avoines, les sigances de deniers, de vins, d’avoines que nous aviens, ou poviens ou deviens avoir, au jour que ceste lettre fu faite, à Eglini, à Charbui, à Lindri, à Ruet, à Huisseaus, à Antuen, à Saint-Martin, à Merri, à Beiche, et an toutes les villes et toute la terre dou demaine dou chapistre desus dit, et doivent valoir les avoines d s mareschaucies des viles desus dites ses muis huit setiers et quatre bichez d’avoine à res, à la mesure d’Aucuerre. Après, li sauvemanz dou vin doit valoir vint et sis muis de vin á la mesure d’Aucuerre. Après, la sigance des maréchaucies des avoines doit valoir vint et trois solz neuf denier, et maille. Après, la some dou festaige de Eglini receuz an karome trante et cinq solz deus deniers tournois. Après, la sigance dou sauvemant dou vin, huit solz. Et se mains i avoit en toutes ces choses, nous seriens tenu au parfaire; et se plus i avoit il seroit au chapistre. Et se il est ainsi que nous haiens fiez ou rière-fiez et viles desus dites, an choses que aucunes genz teignent de nous autres que celes que nous eschaingons au chapitre, nous les retenons à nous et à nos hoirs à tous jours mais, et tout le droit de fiez ou de rière-fiez qui am poroient avenir à nous et nos hoirs. Et est asavoir que an toutes les choses desus dites, et an chacune par soi, nous baillons et délivrons audit daien et chapitre toute la justise et la seignorie que nous i aviens, ou poveiens, ou deviens avoir an icels, sans riens retenir à nous ne à nos hoirs. Et toutes les choses desus dites nous avons échangiés audiz daien et chapitre à trente livres de rente que li évesques Guiz de Mellot, évesque d’Aucuerre, avoit seur la prooté de Saint-Morise que il conquist et acheta des hoirs de Thoreite, et a touz les autres conquez que fist cil évesques Guiz an la terre de Saint-Morise, de Chassi, de Aillant, de Boixereiles, de Sarmeises et des apertenances de ces leus et à tous le conquez que cil évesques Guiz fit an la vile et est apertenances de Flori, de Prées, et des autres leus desus diz soit an bois, an possessions, an prez, an terres, an gaignaiges, an grainges, an tierces, an vignes, an cens, an censives, an costumes, an hoes, an gelines, an pains, an redevances, an homes, an tailles, an main-morte, an prootez, an rantes, an justises, an seignories, et à touz droit corporex et non corporex de choses et de persones, lesquex lidiz évesques Guiz avoit conquis et dom li estoit tenant quant is ala de vie à mort, sanz riens retenir, audit daiens et chapitre es leus desus diz. Lesquex choses, lidiz evesques Guiz avoit donées et aumonées audit daien et chapitre, si comme il disoient. Et se lidiz evesques Guiz avoit nul droit de fié ou de rièrefié an la ville de Flori, ne es apertenances, ne es choses desus dites, cil daien et chapitres les nous quitent sanz riens retenir à aus. Et les choses que il nous baillent par eschange, il nous prometent à garantir vers toutes genz an la fourme desus dite, fors que de fié et de rièrefié. Et est à savoir que nous devons paier, chacun an, au moines d’Escharlies cent sols de tournois de rantes, lesquex il ont chacun an seur les rantes de Flori, et anveiron cinq solz de tornois de rante qui sont deu à autre personnes, chacun an, seur les cens de Flori. Et est à savoir que nous n’antandons pas que li dit daiens et chapitre nous baillent en ceste eschange prez ne autres choses que il eussent an la terre de Saint-Morise, ne es autres leus desus diz qui ne soient des conquez audit évesque Guiz. Et est à savoir que toutes les choses desus dites eschangiées et baillées de nous au diz daien et chapitre, nous prometons et somes tenu à garentir vers touz et faire amortir audiz daien et chapitre, à nos propres couz, des seigneurs des fiez auquex lidiz amortissemanz apertient, jusqu’au roi de France, et dou roi meisme: c’est à savoir de monseigneur Droon de Mellot, après, pardessus dou conte de Bar, dou conte de Joigni, dou conte de Champaigne, ou faire faire amortir et à baillier à nos couz et à nos poines lettres de l’amortissemanz au daien et au chapitres devanz diz. Après, il est à savoir que seize livrées de terre, lesquex lidiz évesque Guiz conquist an la paroiche de Lindri, de monseigneur Jehan la Biche, chevalier, et de Regnaut, son frère, qui estoient de nostre fié, lesquex lidiz èvesques Guiz avoit doné en aumone audiz daien et chapitre, si come il disoient, demorent audiz daien et chapitre, à touz jourz-mais par notre acort et par notre volenté, frainches et quites de tout fié et de tout riè-fié e: les leur amortissons dés orandroit à touz jors-mais. Et prometons et somes tenu a garantir quites et franches vers touz seigneurs qui riens i demanderoient par raison de fié ou de rière-fié. Anseur que tout il a esté acordé antre nous et loudit daien et chapitre que nous, ne notre hoir ne puissions, de ci en avant biens, ne persones, ne choses acquierre, ne retenir ne à Eglini, ne es autres viles dou chapitre desus dit. Et se il avenoit que nous riens i aqueissiens, nous lou serions tenus à metre hors de notre main dedans l’an et dedans lou jour, sanz autre requeste. Et se chapitres acqueroit riens ausit an notre terre de Saint-Morise et des apertenances, il lou seroit ausit tenuz metre fors de sa mein dedanz l’an et dedanz lou jour, sanz autre requeste. Et pour ces choses tenir et garder fermemant, nous, Humbert de Biaujeu, sires de Montpancier et de Saint-Morise-tire-ou-aille, conestables de France, en obligons nous et nos hoirs de la terre de Saint-Morise, et nos biens de toute notre terre de Saint-Morise, quel que part que ils soient. Et nous Ysabiaus, conestablesse de France, sa fame, en obligons nous et touz noz hoirs et tous noz biens muebles et non muebles, présenz et à venir quel que part que ilz soient, et an soumetons an la juridition de la court de Sanz nous et tous noz hoirs, quelque part que nous faciens mansion. Et prometons, nous Humbert et Ysabiaus, sa fame, par noz sairemans, ces covenances à garder, et que nous ne vandrons ancontre, ne par nous ne par autrui, et que des covenances nous leur baudrons à nos couz lettres saallees de la court de Sanz seur les covenances toutes devant dites. Et leur prometons à rendre touz domaiches, touz deperz que il aurient ou ferient par lou défaut de la garentie. Ou tesmoing de ces choses, nous avons saalées ces présentes lettres de nos seaus, qui furent fetes et donées en l’an de Grâce mil deus cenz et quatre-vinz et un, ou mois de mai. Nos, vero, ad requisitionem dictorum Ymberti et Ysabellis, dictam permutationem et omnia singula premissa, prout superius continentur, rata et grata habentes volumus et concedimus, etc. Actum, apud Sarmesias in Belsia, anno Domini Mº CCº octogesimo-primo, mense marcio.